Тэнащ Иннэ Сурдлимп джэгухэм макIуэ
Бадзэуэгъуэм и 18 — 30-хэм Тыркум щекIуэкIынущ XXIII гъэмахуэ Сурдлимп джэгухэр. ДзюдомкIэ зэхьэзэхуэм абы щыхэтынущ ди лъахэгъу Тэнащ Иннэ.
Емкъуж Мухьэмэдрэ Тэнащ Иннэрэ
Къэбэрдей-Балъкъэрым ДзюдомкIэ и федерацэм и унафэщI Емкъуж Мухьэмэд хъыбар къызэрыдигъэщIамкIэ, зи тхьэкIумэхэм щIагъуэу зэхамыххэм ящыщу къэралым и гуп къыхэхам хагъэхьащ Тэнащ Иннэ. Ар щыбэнэнущ килограмм 52-м нэс зи хьэлъагъхэм я зэпеуэм.
Сурдлимп джэгухэр щекIуэкIынущ Тыркум и Самсун къалэм. ДзюдомкIэ зэхьэзэхуэхэм щIадзэнущ бадзэуэгъуэм и 20-м. Тэнащ Иннэ абыхэм ехъулIэныгъэхэр щиIэну ди гуапэщ.
Хьэтау Ислъам.
